钦定古今图书集成/明伦汇编/宫闱典/第134卷 > 涂文辅
## 钦定古今图书集成/明伦汇编/宫闱典/第134卷 > 涂文辅

按《明外史宦官传》：“文辅，魏忠贤党也。初为客氏子侯
国兴授读。天启元年选入。谄附魏忠贤，用为司礼秉
笔太监。历掌御马监，总督太仓、节慎二库。夺故宁安
长公主第为廨，署曰户工总部，出入驺从，常数百人，
部郎以下皆庭参，无敢违者，势焰出群奄上。庄烈帝
立，复附徐应元，寻谪南京，死。”

===崔文昇===按《明外史涂文辅传》：文昇，郑贵妃，宫中近侍也。光宗
立，夤缘陞司礼监秉笔，掌御药房。贵妃进美女四人，
帝幸焉。既而有疾，文昇以大黄下之，疾益剧，不复视
朝。外廷汹汹，皆疑文昇受贵妃指，谋危帝。给事中杨
涟言：“陛下哀毁之馀，万几劳瘁，文昇宜补而伐，用药
乖误。又构造流言，谓侍御蛊惑所致。既益陛下之疾，
又损令名。陛下奈何置贼臣肘腋间哉？”未几，帝服鸿
胪丞李可灼红丸，遂崩。言者交攻可灼及阁臣方从
哲，惟御史郑宗周、焦源溥、冯逢皋、傅宗龙、李希孔，少
卿高攀龙直斥文昇。而给事中魏大中、御史吴甡谓
文昇罪浮，可灼。下廷议，可灼坐充军，文昇谪南京而
已。及魏忠贤柄政，召文昇总督漕运，兼管河道。崇祯
元年撤回。御史吴焕复劾之，言：“文昇引进可灼，罪在
不赦。又为逆贤心腹，控扼江、淮，擅系绅士，剥军虐民，
几致大乱。宜亟置重典。”疏甫上，文昇即结同党伏宫
门号哭，声彻御座。帝大怒，立逮文昇及其党，各杖一
百，发充孝陵净军。